
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Spišská Nová Ves 1T/52/2024 7624010335 24. 09. 2024 JUDr. Richard Klimek PhD. ECLI:SK:OSSN:2024:7624010335.2
ROZSUDOK V MENE SLOVENSKEJ REPUBLIKY Okresný súd Spišská Nová Ves samosudca JUDr. Richard Klimek, PhD. na hlavnom pojednávaní konanom dňa 24. septembra 2024 takto rozhodol: obžalovaní: 1/ A. B., nar. XX.X.XXXX v C., trvale bytom C., D. XX X/ E. B., nar. XX.X.XXXX v C., trvale bytom C., adresa na doručovanie písomností: D. XX, C. sú v i n n í v bode 1/ a v bode 2/ obžalovaný A. B. -zo zločinu poškodzovanie a ohrozovanie prevádzky všeobecne prospešného zariadenia podľa § 286 ods. 1 písm. a, ods. 2 písm. a Tr. zákona spáchaný formou spolupáchateľstva podľa § 20 Tr. zákona, v bode 1/ obžalovaný E. B. -zo zločinu poškodzovanie a ohrozovanie prevádzky všeobecne prospešného zariadenia podľa § 286 ods. 1 písm. a, ods. 2 písm. a Tr. zákona spáchaný formou spolupáchateľstva podľa § 20 Tr. zákona, pretože v bode 1/ obžalovaný A. B. a obžalovaný E. B. -dňa 10. apríla 2023 v čase okolo 22.40 hod. v meste Krompachy, okres F. G. H., po predchádzajúcej vzájomnej dohode, s presne nezisteným predmetom a spôsobom prerezali kovovú rúru – chráničku kábla a o priemere 14 cm na oboch stranách železničného mosta nachádzajúcom sa nad riekou Hornád v úseku železničnej trate č.180 v železničnom kilometri 145.200 a 145.280 v smere Krompachy – Spišské Vlachy a následne vo vnútri kovovej rúry – chráničky kábla, nezisteným spôsobnom a predmetom prerezali medený kábel s označením 12x2x1 mm TCE KEE, ktorý následne v dĺžke 95 m odcudzili, v dôsledku čoho došlo k znefunkčneniu a k poruche zabezpečovacieho signalizačného zariadenia – návestidla, slúžiaceho na zaistenie bezpečnej a plynulej vlakovej dopravy v obidvoch úsekoch železničnej trate č. 180 v smere Krompachy – Spišské Vlachy v čase od 22:40 hod. dňa 10.4.2023 do 14:00 hod. dňa 11.4.2023, čím tak pre spoločnosť Železnice Slovenskej republiky, IČO: 31364501, spôsobili škodu krádežou vo výške 463,15 eur a škodu poškodením zariadenia vo výške 800,93 eur, v bode 2/
obžalovaný A. B. -dňa 17. apríla 2023 v čase okolo 19:50 hod. na úseku hlavnej železničnej trati medzi mestom Krompachy a obcou C., okres F. G. H., vstúpil na železničný most nachádzajúci sa nad riekou Hornád v 145,924 železničnom kilometri, kde použitím ručnej pílky na kov prerezal čierny 4-žilový medený kábel s označením TKK 33x4 DKP, ktorý bol uložený v kovovom žľabe, čím došlo k znefunkčneniu a poruche zabezpečovacieho signalizačného zariadenia – návestidla, slúžiaceho na zaistenie bezpečnej a plynulej vlakovej dopravy v úseku Krompachy - Spišské Vlachy, teda došlo k znemožneniu diaľkového ovládania trakčnej meniarne Spišské Vlachy a k nutnosti aktivovania turnusovej služby na trakčnej meniarni, čím takto bolo spôsobené výrazné obmedzenie vlakovej dopravy na uvedenom úseku, kedy bolo v danom prípade obmedzených 45 vlakov osobnej prepravy dopravcov ZSSK, a.s., RegioJet a Leo Express, ktorým vzniklo spolu 140 minútové meškanie, čím takto svojím konaním spoločnosti Železnice Slovenskej republiky, IČO: 31364501, spôsobil škodu vo výške 3.768,69 eur, teda obžalovaný A. B. v bode 1/ a v bode 2/ -sčasti samostatne a sčasti spoločným pokračovacím konaním úmyselne ohrozil prevádzku prostriedku hromadnej prepravy a spôsobil poruchu prevádzky všeobecne prospešného zariadenia, obžalovaný E. B. v bode 1/ -spoločným konaním úmyselne ohrozil prevádzku prostriedku hromadnej prepravy a spôsobil poruchu prevádzky všeobecne prospešného zariadenia, Za to sa odsudzujú obžalovaný A. B. Podľa § 286 ods. 2 Tr. zákona s použitím § 36 písm. l), písm. n) Tr. zákona, § 38 ods. 2 Tr. zákona, § 39 ods.5 Tr. zákona na trest odňatia slobody v trvaní 32 (tridsaťdva) mesiacov. Podľa § 49 ods. 1 písm.a/ Tr. zákona mu výkon trestu podmienečne odkladá. Podľa § 50 ods.1 Tr. zákona mu určuje skúšobnú dobu v trvaní 3 (tri) roky. obžalovaný E. B. Podľa § 286 ods. 2 Tr. zákona s použitím § 36 písm. l), písm. n) Tr. zákona, § 37 písm. m) Tr. zákona, § 38 ods. 2, ods. 3 Tr. zákona, § 39 ods.5 Tr. zákona na trest odňatia slobody v trvaní 3 (tri) roky a 7 (sedem) mesiacov. Podľa § 51 ods. 1 Tr. zákona, § 49 ods. 1 Tr. zákona výkon trestu mu podmienečne odkladá a zároveň ukladá probačný dohľad nad jeho správaním v skúšobnej dobe. Podľa § 51 ods.2 Tr. zákona ustanovuje skúšobnú dobu v trvaní 40 (štyridsať) mesiacov.
Podľa § 51 ods. 1, ods. 4 písm. d) Tr. zákona ukladá povinnosť spočívajúcu v príkaze nahradiť poškodenému Železnice Slovenskej republiky, Klemensova 8, Bratislava v skúšobnej dobe spôsobenú škodu vo výške 1.264,08 €. Podľa § 287 ods. 1 Tr. poriadku sa obaja obžalovaní zaväzujú spoločne a nerozdielne zaplatiť poškodenému Železnice Slovenskej republiky, Klemensova 8, Bratislava, IČO:31364501 náhradu škody vo výške 1.264,08€ za odcudzené veci a poškodenie zariadenia. Podľa § 287 ods. 1 Tr. poriadku sa obžalovaný A. B. zaväzuje zaplatiť poškodenému Železnice Slovenskej republiky, Klemensova 8, Bratislava, IČO:31364501 náhradu škody vo výške 3.768,69 €. odôvodnenie: Podľa § 172 ods. 2 Trestného poriadku písomné vyhotovenie rozsudku neobsahuje odôvodnenie, pretože po vyhlásení rozsudku na hlavnom pojednávaní sa obžalovaní vzdali odvolania a prokurátor taký prejav urobil v lehote troch pracovných dní, od vyhlásenia rozsudku. Poučenie: Proti tomuto rozsudku možno podať odvolanie do 15 (pätnásť) dní od jeho oznámenia na Okresný súd Spišská Nová Ves. Podľa § 257 ods. 5 Tr. poriadku odvolanie proti výroku o vine, vzhľadom na súdom prijaté vyhlásenie o vine, je obžalovanými v tomto rozsahu nenapadnuteľné odvolaním, ani dovolaním, okrem dovolania podľa § 371 ods. 1 písm. c/ Tr. poriadku. Oznámením rozsudku je jeho vyhlásenie v prítomnosti toho, komu treba rozsudok doručiť. Ak sa rozsudok vyhlásil v neprítomnosti takejto osoby, oznámením je až doručenie rozsudku.

Zdroj: KAUZIS.SK – https://www.kauzis.sk/judikatura/r/ECLI:SK:OSSN:2024:7624010335.2 (dáta aktuálne k 13. 11. 2026). Záväzné je znenie zverejnené súdom.




